馬德駿微恙既平作此勞之
作者：李流謙
朝代：宋

paragraphs: 內寇非陰陽，窮愁因緣之。
堅壘自却走，不藥亦不龜。
夫子樂唐虞，短褐蔭茅茨。
塵不上几闥，何物作伺窺。
或丐愈風檄，豈邀遣瘧詩。
朝來就清爽，梳髮修竹墀。
買酒約相過，勝地相扶携。
人生踰四十，浸與衰苶期。
君壯尚俘劫，我怯重嗟咨。
問丹勾漏迂，訪道弱水疲。
綿綿抱谷神，閉門有餘師。
鶴病無死骨，松瘦有老枝。